
1. 
Tavoitteet ja soveltaminen
	
Näiden järjestyssääntöjen tavoitteena on

· luoda edellytykset tulokselliselle opiskelulle.
· turvata koulun työrauha ja järjestys.
· totuttaa kouluyhteisön jäsenet vastuuseen.
· lisätä turvallisuutta ja kouluviihtyvyyttä.


2. Oppilaan oikeudet ja velvollisuudet (Pol 29 §)

· FYYSINEN KOSKEMATTOMUUS
Sinulla on oikeus käydä koulua pelkäämättä joutuvasi kiusanteon tai vahingoittamisen kohteeksi.

· KUNNIOITUS, OIKEUDENMUKAISUUS JA REHELLISYYS
Kunnioita toisia, kuuntele toisten mielipiteitä ja toimi oikeudenmukaisesti ja rehellisesti pyrkien edistämään yhteisiä etuja.

· OMASTA TYÖSTÄ HUOLEHTIMINEN
Hoida koulutyösi säännöllisesti ja hyvin.

· OIKEUS HÄIRIÖTTÖMÄÄN TYÖSKENTELYYN
Anna toisille työrauha. Olet osaltasi vastuussa koulun toiminnan sujumisesta.

· VASTUU OMAISUUDESTA JA YMPÄRISTÖSTÄ
Kohtele asiallisesti omaasi, toisten ja yhteistä omaisuutta sekä ylläpidä siisteyttä ja viihtyisyyttä. Oppilas vastaa itse omista arvoesineistään.

· HYVIEN TAPOJEN NOUDATTAMINEN
Tervehdi ihmisiä ja puhu heille ystävällisesti ja kohteliaasti. 
Anna juhlatilaisuuksissa arvoa esiintyjille käyttäytymällä asiallisesti ja hillitysti ja pukeutumalla tilaisuuteen sopivasti.

PUHELIMET	
Uuden lain (voimassa alkaen 8/2025) mukaan puhelimien tai muiden mobiililaitteiden (tabletti, kannettava tietokone tai puettava laite kuten kuulokkeet, älykello ja älylasit) käyttö oppitunnin aikana on kiellettyä lukuun ottamatta niiden käyttöä opettajan luvalla oppimistarkoitukseen taikka rehtorin tai opettajan luvalla henkilökohtaiseen terveydenhoitoon taikka 31 §:ssä tarkoitettuna apuvälineenä. (23.5.2025/245)

Kielto on voimassa muuallakin koulun määrittämissä tiloissa/tilaisuuksissa. Alaluokkalaiset eivät käytä puhelinta ollenkaan koulupäivän aikana. Mobiililaitteet laitetaan reppuun koulupihaan tullessa ja älykellot kytketään koulumoodiin. Yläkoululaiset voivat käyttää puhelinta välituntisin. Aineopetusluokissa on puhelinparkit, joihin puhelimet kerätään oppituntien ajaksi. Puhelin voidaan takavarikoida lopputunniksi, mikäli sen käyttö häiritsee opetusta. 




3. Oppitunnit 	

Tule oppitunneille läksyt luettuina, tehtävät tehtyinä ja työskentelyvälineet mukanasi. Käyttäydy tunnilla asiallisesti ja työskentele opettajan antamien ohjeiden mukaisesti.
	
Jätä ulkoiluvaatteet ja kengät naulakkoon. On suositeltavaa merkitä henkilökohtaiset esineet, vaatteet ja varusteet nimikirjaimillasi tai nimelläsi. 

Asialliseen pukeutumiseen kuuluu tarkoituksen mukainen pukeutuminen ja ettei pukeuduta toisia loukkaavalla tavalla tai hyvän tavan vastaisesti.

Mukana kannettavat elektroniset laitteet eivät saa häiritä oppituntia. Kaikenlainen kuvaaminen ja äänittäminen on kiellettyä, ellei se liity opetustyöhön. Kännykät pidetään repussa tai opettajan osoittamassa paikassa oppituntien aikana. Ruokalassa ei käytetä kännyköitä.

Toisesta henkilöstä otettua valokuvaa tai videota ei saa julkaista ilman tämän lupaa internetissä, sosiaalisessa mediassa tai muussa julkisessa paikassa.		
Koulun tietokoneita käytetään vain opiskeluun.

4. Välitunnit

· Välitunti vietetään koulun välituntialueella.
· Jätä portaiden edustat ja portaat aina vapaaksi.
· Väkivaltaiset ja vaaralliset leikit kuten kivien ja lumipallojen heittely tai keppileikit ovat kiellettyjä.
· Jätä polkupyöräsi tai moposi lukittuna niille varatuille paikoille. Kypäräsi voit säilyttää ala-aulan naulakossa.
· Parkkialueilla oleskelu ei ole suotavaa. 
· Koulun pihalla et saa pyöräillä, ajella mopolla tai potkulaudalla.
· Tule sisään välittömästi kellon soitua. Liiku käytävillä vain kävellen ja noudata oikeanpuoleista liikennettä. 
· Tupakointi, nuuskan käyttö ja sähkötupakointi ovat kiellettyjä koulun alueella. Tupakointivälineiden hallussapito on lain mukaan kiellettyä alle 18-vuotiailta.
Huom. Suomen laki kieltää tupakoinnin alle 18-vuotiailta.
· Jos on kylmempää kuin -10 oC, voit aamulla koulun alkaessa klo 8 tulla ala-aulaan. Jos on kylmempää kuin -18 oC, voit olla välitunnilla auloissa.
· Yläkoululaisten sisävälitunneista sovitaan vuosittain yhteisesti ja päätös kirjataan vuosisuunnitelmaan.
· Energia- ja virvoitusjuomat ovat kiellettyjä koulussa, ja ne voidaan tavattaessa takavarikoida koulupäivän ajaksi.

5. Ruokailu
	
Mene ruokailuun sisävaatteissa, juoksematta ja noudata hyviä pöytätapoja. Palauta astiat niille varatuille paikoille. Ruokailuun mentäessä pestään kädet ja käytetään lisäksi käsidesiä. Ruokalasta poistutaan heti syömisen jälkeen.





6. Liikuntasali
	
Jätä ulkojalkineet pukuhuoneiden ulkopuolelle. Liikuntasaliin mennään liikunta-asussa paljain jaloin tai sisäpelitossuissa. On suositeltavaa käydä suihkussa liikuntatunnin jälkeen.

7. Poissaolot (Pol 35 §)

· Et saa olla poissa tai myöhästyä päivänavauksesta etkä oppitunnilta ilman pätevää syytä. 
· Kokonaisen työpäivän tai pitemmän ajan poissaoloosi tarvitaan holhoojan kirjallinen anomus.
· Enintään viiden päivän poissaololuvan myöntää luokanopettaja tai -valvoja ja pidemmät ajat perustellusta syystä rehtori.
· Poistumiseen kesken koulupäivän esim. sairaustapauksissa pyydät luvan opettajalta, luokanvalvojalta tai rehtorilta.
· Poissaoloista on ilmoitettava koululle ensimmäisenä poissaolopäivänä, syyn poissaoloon selvittää oppilaan huoltaja.

8. Myöhästymiset
	
Myöhästyminen on luokan työrauhan häiritsemistä. Sinut katsotaan myöhästyneeksi, jos olet poissa päivänavauksesta tai saavut luokkaan opettajan jo aloitettua opetuksen.

9. Vahingot       	 

Ilmoita havaitsemastasi vahingosta heti opettajalle, rehtorille tai muulle henkilökuntaan kuuluvalle.  Olet velvollinen korvaamaan koulun omaisuudelle tahallaan tai tuottamuksesta aiheuttamasi vahingon.

Jokainen vahinkotapauksesta jotain tietävä on myös velvollinen kertomaan asiasta opettajalle tai rehtorille.


10. Koulualue
	
Koulualueeseen kuuluu koulurakennuksen lisäksi koulun piha-alue, jonka rajat ovat

Takaharjuntien puoleinen aita - nurmikon pihanpuoleinen reuna - koulurakennus - huoltotie - teknisten töiden luokan edusta.



11. Järjestyssääntöjen voimassaolo, seuranta ja tarkistaminen
	
Järjestyssäännöt ovat voimassa kouluaikana, koulukuljetuksen aikana, koulun järjestämissä tilaisuuksissa ja koulunkäyntiin välittömästi liittyvissä tilanteissa.

Järjestyssäännöt ovat luettavissa koulun kotisivuilta, ja ne jaetaan myös uusille oppilaille ja opettajille.

Järjestyssäännöt tarkistetaan vuosittain vuosisuunnittelun yhteydessä tai jos mahdolliset lakimuutokset edellyttävät tarkastelua.

